અમદાવાદ: જય રણછોડ માખણચોર, એનાં દર્શનથી આનંદ થાય, પૂનમ નહીં છોડું જેવાં જયઘોષ સાથે ડાકોરમાં ફાગણી પૂનમ નિમિત્તે દર્શને જતા પદયાત્રીઓ સહિતના દર્શનાર્થીઓમાં આ વર્ષે ઓટ આવી છે. ધો.૧૦-૧રની પરીક્ષાઓ તાજેતરમાં જ પૂર્ણ થઇ છે. પ્રાથમિક અને માધ્યમિક શાળાનાં બાળકોની પરીક્ષા ઉપરાંત યુનિવર્સિટીની પરીક્ષાઓ પણ શરૂ થઇ રહી હોવાથી યુવાઓ-વિદ્યાર્થી પદયાત્રીઓની સંખ્યામાં ઘટાડો થયો છે એટલું જ નહીં, રાજ્યભરમાં અત્યારે લોકો બેવડી સિઝનના કારણે શરદી-વાઇરલ ઇન્ફેકશન, તાવ વગેરે તકલીફોથી પીડાઇ રહ્યા હોવા ઉપરાંત ગરમીના માહોલના કારણે ચાલીને ડાકોર જતા પદયાત્રીઓની સંખ્યામાં ખાસ્સો એવો ઘટાડો નોંધાયો છે.